Itsevaltaista presidentti Jair Bolsonaroa on kritisoitu vähäisestä kiinnostuksesta luonnonsuojeluun.

Amazonin sademetsää poltetaan nyt ennätysmäisellä nopeudella.

Amazonin sademetsässä on havaittu tänä vuonna ennätysmäärä tulipaloja. Asiasta uutisoivan BBC:n mukaan tiedot perustuvat Brasilian avaruustutkimuskeskus Inpe:n satelliittihavaintoihin.

Metsää poltetaan nyt nopeammin kuin vielä koskaan sitten vuoden 2013, jolloin tilannetta ryhdyttiin seuraamaan. Paloista nousevat savupilvet näkyvät avaruudessa saakka.

Inpe kertoo havainneensa Amazonilla lähes 73 000 tulipaloa tammikuun ja elokuun välisenä aikana. AFP kertoo, että viime vuonna vastaava määrä oli noin 39 700 paloa.

BBC:n mukaan pelkästään viime viikon torstain jälkeen paloja on ollut yli 9 500.

Satelliittikuvissa näkyy, että Brasilian pohjoisin osavaltio, Roraima, on peittynyt kokonaan tummaan savupilveen.

BBC kertoo myös, että tulipaloista nouseva savu pimensi alkuviikosta Sao Paulon kaupungin. Savu oli peräisin yli 2700 kilometrin päästä, Amazonasin ja Rondonian osavaltioissa riehuvista tulipaloista.

Luonnonsuojelijoiden syyttävä sormi osoittaa Brasilian äärioikeistolaiseen, ilmastonmuutoksen kiistävään presidenttiin Jair Bolsonaroon.

Mies työskenteli palavassa sademetsässä Irandubassa, Amazonasin osavaltiossa. AP

Mikä Bolsonaron rooli on?

Tammikuussa virkaansa valittua Bolsonaroa ei juurikaan kiinnosta ilmastokriisin torjuminen. BBC tiivistää, että hänen linjansa korostaa kehitystä luonnonsuojelun sijaan.

Ennen Bolsonaroa Brasilia teki vuosia töitä ympäristönsuojelun puolesta. Foregin Policy mainitsee esimerkkinä vuosina 2002-2015 järjestetyn kampanjan, jossa metsien hävittämistä onnistuttiin vähentämään 80 prosentilla.

Amazonin suojeleminen on tärkeää, sillä kyseessä on maailman suurin sademetsä ja valtava hiilinielu, joka hidastaa ilmastonmuutoksen vaikutuksia.

Bolsonaron kaudella asiat kuitenkin muuttuivat.

BBC kertoo, että tutkijoiden mukaan Amazon on kärsinyt kiihtyvällä tahdilla sen jälkeen, kun presidentti astui tammikuussa valtaan.

Esimerkiksi hänen hallituksensa ulkoministeri on nimittänyt ilmastonmuutosta ”marxistiseksi juoneksi”, jonka avulla Kiinan talouskasvua edistetään lännen talouksien kustannuksella.

Aiemmin tässä kuussa Bolsonaro erotti Inpen johtaja Ricardo Galvaon. Potkut tulivat sen jälkeen, kun Inpe kertoi Brasilian metsien häviämisen voimistuneen 40 prosentilla edellisvuoteen nähden.

Bolsonaro syytti järjestöä valehtelusta.

Presidentti Jair Bolsonaro ei ole tammikuussa alkaneen uransa aikana osoittanut kiinnostusta luonnonsuojelua tai ilmastonmuutosta vastaan taistelua kohtaan. ZUMAWIRE

Muut tutkijat kuitenkin riensivät Inpen tueksi, kertoo Climate Change News. Paulo Barreto, kansalaisjärjestö Imazonin vanhempi tutkija, sanoi Inpen perustavan tietonsa tarkkoihin, 95 prosentin todennäköisyydellä paikkansapitäviin satelliittikuviin.

Tällä hetkellä raivoavia paloja Bolsonaro on puolustanut sanomalla, että on queimada, polttokausi. Se tarkoittaa kuivia kuukausia, joiden aikana maanviljelijät perinteisesti polttavat maata karjan tieltä.

Inpe kuitenkin huomauttaa, että palojen määrä ei ole samanlainen verrattuna aiempien vuosien kuivien kausien paloihin.

Bolsonaro on kannustanut viljelijöitä jatkamaan metsien polttamista.

AFP kertoo, että Norja ja Saksa ovat keskeyttäneet maksut, joista Brasilialle on annettu Amazonin suojelusta. Molemmat valtiot ovat syyttäneet Brasiliaa metsien suojelun lopettamisesta.